Poul Qvist Jørgensen (S), 2002-12-11:
Med formandens hjælp blev jeg jo ledt tilbage på rette spor, og derfor er jeg nødt til at komme op nu.
Jeg vil gerne starte med at sige, at vi fra Socialdemokratiets side ikke føler, at vi har fået vredet armen rundt.
Vi må jo også konstatere, at Dansk Folkeparti og især hr. Kristian Thulesen Dahl fremturer og puster til ilden og bidrager til mytedannelsen.
Der er mange og forskelligtrettede interessenter, som har været engageret, og det har selvfølgelig ikke gjort det lettere, men sådan må det nu være.
Jeg tror og håber på, at vi har fundet frem til rimelige løsninger.
Vi har allerede hørt, at der i hvert fald er en enkelt flue i suppen, den skal jeg vende tilbage til om et øjeblik.
Det er også en sag, som har rummet utrolig mange henvendelser.
Jeg har erfaret, at mange har været godt tilfredse med de svar, de har fået.
Jeg kan ikke undlade at sige, at selv så sent som i dag har vi fået henvendelser, og kan i den anledning måske heller ikke helt tilbageholde en beklagelse over, at folk, der har haft gode muligheder for i det mere end 4 måneder lange forløb, der har været, at komme med deres indvendinger, først har følt sig kaldet til at komme med dem sådan ca. 12 minutter over 12. Men som sagt: Jeg tror, at vi har fundet frem til rimelige løsninger, og jeg vil gerne understrege, at vores hovedsigte har været at beskytte rettighedshaverne - kunstnerne - mod de stigende tendenser til pirateri eller tyveri, kan man vist godt kalde det.
Vi er, og det er i erkendelse af, at den teknologiske udvikling jo går fantastisk stærkt, meget tilfredse med, at vores forslag om en revisionsparagraf også på et tidligt tidspunkt har fundet fuld tilslutning blandt dem, der står bag dette.
Jeg tror egentlig, at det er hele Folketinget, der står bag ønsket om at få indflettet en revisionsparagraf.
Det er jo allerede omtalt, hvordan revisionsparagraffen skal fungere.
Men når fru Louise Frevert taler nedladende om revisionsparagraffen, vil jeg minde om, at det rigtige med revisionsparagraffen må være, at den bliver halveret i tid i forhold til den revisionsparagraf, vi havde i den foregående lov, nemlig fra 6 til 3 år.
Spørgsmålet er, om 3 år er nok.
Men også her har vi jo fået en beskrivelse af, hvorfor det er hensigtsmæssigt at have den på netop det tidspunkt.
Jeg vil godt - ud over det med revisionsparagraffen - udtrykke en tilfredshed med ministerens tilsagn om, at der skal være forhandlinger med parterne.
Desuden er der et tilsagn, som er at finde i betænkningen, om, at der vil blive udarbejdet en forståelig, en læsbar, en populariseret udgave.
Jeg er glad for, at det ikke er mig, der skal være forfatter til den, men jeg tror, det er meget nyttigt, at vi kan få
dette tilsagn effektueret, så vi kan få fjernet mange af myterne. Så kan jeg heller ikke nære mig for at vende tilbage til det, jeg startede med at sige: at der har været god energi i at puste flere myter op, end det måske i virkeligheden kan bære.
Jeg vil godt stille et spørgsmål, ikke til besvarelse i dag, men til overvejelse, nemlig om man ikke ved kommende lovforslag inden for ophavsretsområdet skulle prøve - i hvert fald at overveje det - om man kunne sektionere eller dele lovkomplekset, således at vi måske kunne få en lidt bedre oversigt.
Jeg tror, at det kunne være gavnligt i hvert fald at overveje det.
Jeg vil godt tilslutte mig takken for såvel ministerens som ministeriets medarbejderes ildhu i den her sag.
Jeg synes godt, at jeg tør bekræfte, at det har været en svær sag, som vi har lagt mange kræfter i, og jeg synes også, at man kan sige, at vi er nået frem til et godt resultat.
Jeg synes selvfølgelig, det er lidt beklageligt, at man kan registrere det skel, der har været, eller den komplikation, der har været i udvalgsarbejdet, idet det jo ikke kan udelukkes, at enkelte personer eller enkelte partier har haft nogle automatiske reaktioner, der vel i virkeligheden mere er rettet mod EU end rettet mod eventuelle betænkeligheder i forhold til direktivet og lovforslaget.
Det er lidt ærgerligt, at det har haft den dominerende effekt, men jeg er godt tilfreds med, at vi nu i stor enighed kan nå frem til at trykke på de rigtige knapper.